Germain Sommeiller

Germain Sommeiller a l'era nassù a Saint-Jeoire-en-Faucigny, an Àuta Savòja, ai 15 ëd fërvé dël 1815, prim ëd sinch masnà (a l'avìa tre frej, Alexis, Paul e Léandre, e na seur, Apollonie).
Ij sò prim ëstudi a-i fa a sò pais, peui a intra al colege 'd Melan, davzin a Taninges.
A tërdes agn a-i meuir sò pare e quatr agn apress ëdcò soa mare; ij frej Sommeiller a son antlora goernà dai sò grand ëd mare.

A disdeut agn Germain a intra al colege dij Capussin a Annecy, d'anté ch'a seurt con na borsa dë studi dël 1836; l'ann apress as anscriv ai cors ëd la Facoltà ëd teologìa, siense e litre dl'Università 'd Turin.
Dël 1842 a pija la patenta an angegnerìa.
Livrà jë studi, a l'ancamin as buta a mostré matemàtica an na scòla privà.
A l'é an cost perìod ch'a fa conossensa con Severino Grattoni.

Dël 1845 Sommeiller a pija un pòst ant ël còrp real dël genio sivil e tòst a l'é mandà a la diression dij traspòrt.
Con Sebastiano Grandis a partìssipa ant jë stabiliment ëd la Sossietà Cockerill, davzin a Liegi, a 'n përfessionament an sla teorìa e la pràtica dj'angign për le ferovìe.
Dël 1848 Sommeiller e Grandis a son butà a l'esercissi dla linia feroviaria Turin-Moncalé, un a le bòite, l'àutr a la trassion.
Dël 1850, Sommeiller a l'é nominà angigné 'd prima class e diretor ëd tute le bòite feroviarie dlë stat.
Sò nòm a l'é restà gropà ai travaj ëd realisassion dla galarìa dël Fréjus dont, ansema a Grattoni e Grandis, a l'é stàit nominà diretor dij travaj con decret dij 4 ëd novèmber 1857 e na paga ëd 10.000 l'ann.

Con ël passage ëd Savòja e ëd Nissa Marìtima a la Fransa dël 1860, Sommeiller a sern la sitadinansa dël regn ëd Sardëgna.
Dal 1860 al 1867 a l'é stàit parlamentar, prima dël regn ëd Sardëgna e peui dël regn d'Italia.

A l'é mòrt an soa ca 'd Saint-Jeoire-en-Faucigny a j'11 ëd luj dël 1871.
Dl'istess ann, Martino Baretti a l'ha ciamà Ponta Sommeiller na sima ëd 3333 méter an cò dla comba ëd Rochemolles.

Sommeiller, Germain
Sommeiller, Germain
Sommeiller, Germain